
ประกาศสำนักงานคณะกรรมการกำกับหลักทรัพย์และตลาดหลักทรัพย์
ที่  สธ.  ๒/๒๕๖๙
[bookmark: _Hlk220881519]เรื่อง  การพิจารณาบุคคลที่เป็นผู้ถือหุ้นรายใหญ่ของผู้ประกอบธุรกิจ

อาศัยอำนาจตามความในข้อ  ๑  แห่งประกาศกระทรวงการคลัง  เรื่อง  การกำหนดเงื่อนไข
ให้บริษัทหลักทรัพย์ต้องขอรับความเห็นชอบบุคคลที่เป็นผู้ถือหุ้นรายใหญ่  ลงวันที่  ๒๓  กุมภาพันธ์  
พ.ศ.  ๒๕๔๓  ซึ่งแก้ไขเพิ่มเติมโดยประกาศกระทรวงการคลัง  เรื่อง  การกำหนดเงื่อนไขให้บริษัทหลักทรัพย์ต้องขอรับความเห็นชอบบุคคลที่เป็นผู้ถือหุ้นรายใหญ่  (ฉบับที่  ๕)  ลงวันที่  ๖  กุมภาพันธ์  พ.ศ.  ๒๕๖๙  และข้อ  ๑  แห่งประกาศกระทรวงการคลัง  เรื่อง  การกำหนดเงื่อนไขให้ผู้ประกอบธุรกิจสินทรัพย์ดิจิทัล
ต้องขอรับความเห็นชอบบุคคลที่เป็นผู้ถือหุ้นรายใหญ่  ลงวันที่  ๑๖  กรกฎาคม  พ.ศ.  ๒๕๖๑  
ซึ่งแก้ไขเพิ่มเติมโดยประกาศกระทรวงการคลัง  เรื่อง  การกำหนดเงื่อนไขให้ผู้ประกอบธุรกิจสินทรัพย์ดิจิทัลต้องขอรับความเห็นชอบบุคคลที่เป็นผู้ถือหุ้นรายใหญ่  (ฉบับที่  ๕)  ลงวันที่  ๖  กุมภาพันธ์  พ.ศ.  ๒๕๖๙  สำนักงาน  ก.ล.ต.  ออกประกาศไว้  ดังต่อไปนี้
ข้อ	๑	ในประกาศนี้
“ผู้ประกอบธุรกิจ”  หมายความว่า
(๑)	บริษัทหลักทรัพย์ตามประกาศกระทรวงคลังว่าด้วยการกำหนดเงื่อนไขให้บริษัทหลักทรัพย์ต้องขอรับความเห็นชอบบุคคลที่เป็นผู้ถือหุ้นรายใหญ่
(๒)	ผู้ประกอบธุรกิจสินทรัพย์ดิจิทัลตามประกาศกระทรวงการคลังว่าด้วยการกำหนดเงื่อนไขให้ผู้ประกอบธุรกิจสินทรัพย์ดิจิทัลต้องขอรับความเห็นชอบบุคคลที่เป็นผู้ถือหุ้นรายใหญ่
“เงินทุนสำคัญ”[footnoteRef:2]๑  หมายความว่า  เงินทุนหลักที่ผู้ได้รับความช่วยเหลือทางการเงินใช้ใน
การดำเนินการเพื่อเป็นผู้ถือหุ้นรายใหญ่ของผู้ประกอบธุรกิจ  ซึ่งหากปราศจากเงินทุนนั้นแล้วจะไม่สามารถดำเนินการดังกล่าวได้  แต่ไม่รวมถึงเงินทุนที่มาจากหน่วยงานของรัฐของประเทศไทยหรือต่างประเทศ [2: ๑  แก้ไขเพิ่มเติมโดยประกาศสำนักงานคณะกรรมการ  ก.ล.ต.  ที่  สธ.  ๘/๒๕๖๙  เรื่อง  การพิจารณาบุคคลที่เป็นผู้ถือหุ้นรายใหญ่ของผู้ประกอบธุรกิจ  (ฉบับที่  ๒)  ลงวันที่  ๑๑  สิงหาคม  พ.ศ.  ๒๕๖๙  (มีผลใช้บังคับเมื่อวันที่  ๑๖  สิงหาคม  พ.ศ.  ๒๕๖๙)] 

ข้อ	๒	การพิจารณาบุคคลที่ถือหุ้นในผู้ประกอบธุรกิจไม่ว่าโดยทางตรงหรือทางอ้อม  
หรือมีอำนาจควบคุมเหนือผู้ประกอบธุรกิจหรือหุ้นของผู้ประกอบธุรกิจ  ตามประกาศกระทรวงคลัง  
ว่าด้วยการกำหนดเงื่อนไขให้บริษัทหลักทรัพย์ต้องขอรับความเห็นชอบบุคคลที่เป็นผู้ถือหุ้นรายใหญ่  
และประกาศกระทรวงการคลังว่าด้วยการกำหนดเงื่อนไขให้ผู้ประกอบธุรกิจสินทรัพย์ดิจิทัลต้องขอรับความเห็นชอบบุคคลที่เป็นผู้ถือหุ้นรายใหญ่  ให้เป็นไปตามที่กำหนดในประกาศนี้
ข้อ	๓	นิติบุคคลที่ถือหุ้นทางตรงในผู้ประกอบธุรกิจเท่ากับร้อยละ  ๑๐๐  หรือในจำนวน
ที่สำนักงาน  ก.ล.ต.  กำหนด  ให้พิจารณาผู้ถือหุ้นของนิติบุคคลดังกล่าวเสมือนเป็นผู้ถือหุ้นทางตรง
ในผู้ประกอบธุรกิจนั้น
ข้อ	๔[footnoteRef:3]๑	ให้บุคคลที่ถือหุ้นในผู้ประกอบธุรกิจในลักษณะอย่างหนึ่งอย่างใด  ดังต่อไปนี้  
เป็นผู้ถือหุ้นทางอ้อมในผู้ประกอบธุรกิจ [3: ๑  แก้ไขเพิ่มเติมโดยประกาศสำนักงานคณะกรรมการ  ก.ล.ต.  ที่  สธ.  ๘/๒๕๖๙  เรื่อง  การพิจารณาบุคคลที่เป็นผู้ถือหุ้นรายใหญ่ของผู้ประกอบธุรกิจ  (ฉบับที่  ๒)  ลงวันที่  ๑๑  สิงหาคม  พ.ศ.  ๒๕๖๙  (มีผลใช้บังคับเมื่อวันที่  ๑๖  สิงหาคม  พ.ศ.  ๒๕๖๙)] 

(๑)	เป็นผู้ถือหุ้นชั้นแรกในนิติบุคคลที่เป็นผู้ถือหุ้นทางตรงในผู้ประกอบธุรกิจซึ่งผู้ถือหุ้นทางตรงดังกล่าวมีการถือหุ้นในผู้ประกอบธุรกิจรวมกันเกินกว่าร้อยละ  ๑๐  ของจำนวนสิทธิออกเสียงทั้งหมด
ในผู้ประกอบธุรกิจ
(๒)	เป็นผู้ถือหุ้นชั้นสุดท้ายในนิติบุคคลที่เป็นผู้ถือหุ้นทางตรงหรือผู้ถือหุ้นทางอ้อมใน
ผู้ประกอบธุรกิจเกินกว่าร้อยละ  ๕๐  ของจำนวนสิทธิออกเสียงทั้งหมดในผู้ถือหุ้นก่อนหน้าโดยไม่ขาดสาย
(๓)	เป็นผู้ถือหุ้นชั้นสุดท้ายในนิติบุคคลที่เป็นผู้ถือหุ้นทางตรงหรือผู้ถือหุ้นทางอ้อมใน
ผู้ประกอบธุรกิจ  ซึ่งเมื่อนับรวมการถือหุ้นแบบเฉลี่ยตามสัดส่วน  (pro - rata  method)  แล้ว  มีสัดส่วนการถือหุ้นในผู้ประกอบธุรกิจไม่ว่าโดยทางตรงหรือทางอ้อมเกินกว่าร้อยละ  ๑๐  ของจำนวนสิทธิออกเสียงทั้งหมดในผู้ประกอบธุรกิจ
ข้อ	๕[footnoteRef:4]๑	ให้บุคคลที่มีลักษณะอย่างหนึ่งอย่างใด  ดังต่อไปนี้  เป็นบุคคลที่มีอำนาจควบคุม
เหนือผู้ประกอบธุรกิจหรือหุ้นของผู้ประกอบธุรกิจ [4: ๑  แก้ไขเพิ่มเติมโดยประกาศสำนักงานคณะกรรมการ  ก.ล.ต.  ที่  สธ.  ๘/๒๕๖๙  เรื่อง  การพิจารณาบุคคลที่เป็นผู้ถือหุ้นรายใหญ่ของผู้ประกอบธุรกิจ  (ฉบับที่  ๒)  ลงวันที่  ๑๑  สิงหาคม  พ.ศ.  ๒๕๖๙  (มีผลใช้บังคับเมื่อวันที่  ๑๖  สิงหาคม  พ.ศ.  ๒๕๖๙)] 

(๑)	บุคคลที่มีอำนาจควบคุมการแต่งตั้งหรือถอดถอนกรรมการตั้งแต่กึ่งหนึ่งของกรรมการทั้งหมดของผู้ประกอบธุรกิจ  ไม่ว่าโดยทางตรงหรือทางอ้อม
(๒)	บุคคลที่มีอำนาจควบคุมคะแนนเสียงส่วนใหญ่ในที่ประชุมผู้ถือหุ้นของผู้ประกอบธุรกิจ  
ไม่ว่าโดยทางตรงหรือทางอ้อม  หรือไม่ว่าเพราะเหตุอื่นใด
(๓)	บุคคลที่เป็นผู้ให้เงินทุนสำคัญแก่ผู้ถือหุ้นทางตรง  ผู้ถือหุ้นทางอ้อมตามข้อ  ๔  หรือบุคคลที่มีอำนาจควบคุม  ไม่ว่าโดยทางตรงหรือทางอ้อม  ในการได้มาซึ่งหุ้นของผู้ประกอบธุรกิจหรือหุ้นของ
นิติบุคคลที่เป็นผู้ถือหุ้นในผู้ประกอบธุรกิจทุกทอด  เว้นแต่กรณีดังนี้
(ก)	การให้กู้ยืมเงินโดยสถาบันการเงินตามกฎหมายว่าด้วยธุรกิจสถาบันการเงินที่จัดตั้งตามกฎหมายไทย  หรือสถาบันการเงินต่างประเทศที่มีการดำเนินการในลักษณะเดียวกับธนาคารพาณิชย์ตามกฎหมายว่าด้วยธุรกิจสถาบันการเงินโดยเป็นประเทศที่เป็นสมาชิก  Basel  Committee  on  Banking  Supervision  (BCBS)
(ข)	การให้กู้ยืมเงินเพื่อการซื้อขายหลักทรัพย์โดยบริษัทหลักทรัพย์ตามกฎหมายว่าด้วยหลักทรัพย์และตลาดหลักทรัพย์
(ค)	การซื้อหลักทรัพย์โดยมีสัญญาขายคืนที่กระทำโดยบริษัทหลักทรัพย์ที่ได้รับใบอนุญาตตามกฎหมายว่าด้วยหลักทรัพย์และตลาดหลักทรัพย์
(ง)	การลงทุนในตราสารหนี้ของบริษัทที่เป็นผู้ถือหุ้นรายใหญ่ของผู้ประกอบธุรกิจที่ออกและเสนอขายต่อประชาชนเป็นการทั่วไปตามกฎหมายว่าด้วยหลักทรัพย์และตลาดหลักทรัพย์
ข้อ	๕/๑[footnoteRef:5]๑	การพิจารณาการเป็นผู้ให้เงินทุนสำคัญตามข้อ  ๕  (๓)  ให้รวมถึงการดำเนินการ
ซึ่งส่งผลให้ฝ่ายที่ให้ความช่วยเหลือทางการเงินมีสถานะเป็นหรือเสมือนเป็นผู้ให้เงินทุนสำคัญแก่ผู้ถือหุ้น
ในลักษณะ  ดังต่อไปนี้ [5: ๑  แก้ไขเพิ่มเติมโดยประกาศสำนักงานคณะกรรมการ  ก.ล.ต.  ที่  สธ.  ๘/๒๕๖๙  เรื่อง  การพิจารณาบุคคลที่เป็นผู้ถือหุ้นรายใหญ่ของผู้ประกอบธุรกิจ  (ฉบับที่  ๒)  ลงวันที่  ๑๑  สิงหาคม  พ.ศ.  ๒๕๖๙  (มีผลใช้บังคับเมื่อวันที่  ๑๖  สิงหาคม  พ.ศ.  ๒๕๖๙)] 

(๑)	การให้ความช่วยเหลือทางการเงินด้วยเงินหรือทรัพย์สินอื่นใด
(๒)	การเป็นผู้ค้ำประกัน  การทำสัญญา  หรือการลงทุนในตราสารอื่นใด
การพิจารณาการเป็นผู้ให้เงินทุนสำคัญให้นับรวมบุคคลที่เป็นช่องทางในการให้ความช่วยเหลือทางการเงินแก่ผู้ถือหุ้นด้วย

ข้อ	๖[footnoteRef:6]๑	ในการพิจารณาการถือหุ้นทางตรง  การถือหุ้นทางอ้อมตามข้อ  ๔  หรือการมีอำนาจควบคุมตามข้อ  ๕  (๑)  และ  (๒)  ของบุคคลใด  ให้นับรวมบุคคล  ดังต่อไปนี้  ด้วย [6: ๑  แก้ไขเพิ่มเติมโดยประกาศสำนักงานคณะกรรมการ  ก.ล.ต.  ที่  สธ.  ๘/๒๕๖๙  เรื่อง  การพิจารณาบุคคลที่เป็นผู้ถือหุ้นรายใหญ่ของผู้ประกอบธุรกิจ  (ฉบับที่  ๒)  ลงวันที่  ๑๑  สิงหาคม  พ.ศ.  ๒๕๖๙  (มีผลใช้บังคับเมื่อวันที่  ๑๖  สิงหาคม  พ.ศ.  ๒๕๖๙)] 

(๑)	คู่สมรส  รวมถึงผู้ซึ่งอยู่กินกันฉันคู่สมรสของบุคคลดังกล่าว
(๒)	บุตรที่ยังไม่บรรลุนิติภาวะของบุคคลดังกล่าว
(๓)	บุคคลที่มีเจตนาร่วมกันใช้สิทธิออกเสียงของตนและบุคคลอื่นไปในทางเดียวกัน  
หรือให้บุคคลอื่นใช้สิทธิออกเสียงของตน  เพื่อควบคุมสิทธิออกเสียงหรือควบคุมผู้ประกอบธุรกิจร่วมกัน  และบุคคลดังกล่าวมีความสัมพันธ์หรือมีพฤติกรรมร่วมกับบุคคลอื่นในลักษณะดังนี้
(ก)	การมีข้อตกลงเกี่ยวกับการใช้สิทธิออกเสียงไปในทางเดียวกัน
(ข)	การมีข้อตกลงในการบริหารกิจการร่วมกัน
(ค)	การมีแหล่งเงินทุนร่วมกันหรือมีพฤติกรรมในการร่วมกันจัดหาแหล่งเงินทุน  เพื่อนำมาซึ่งอำนาจในการควบคุมกิจการของผู้ประกอบธุรกิจ
(ง)	การมีข้อตกลงเกี่ยวกับการรักษาหรือเปลี่ยนแปลงสัดส่วนการถือหุ้นของผู้ประกอบธุรกิจ  (standstill  agreement)
(จ)	การให้บุคคลอื่นใช้สิทธิออกเสียงของตนเป็นปกติและอย่างต่อเนื่องในการประชุม
ผู้ถือหุ้นของผู้ประกอบธุรกิจ  ไม่ว่าบุคคลอื่นนั้นจะเป็นผู้ถือหุ้นของผู้ประกอบธุรกิจหรือไม่  แต่ไม่รวมถึงการมอบฉันทะในกรณีที่เป็นทางปฏิบัติปกติ
(ฉ)	การมีอำนาจจัดการในห้างหุ้นส่วน  หรือการเป็นกรรมการหรือพนักงานของบริษัท  หรือนิติบุคคลอื่นใด  โดยมีการแสดงตนหรือมีพฤติกรรมที่แสดงว่าตนถือหุ้นของกิจการแทนหรือร่วมกับห้างหุ้นส่วน  บริษัท  หรือนิติบุคคลอื่นใดนั้น
(ช)	การให้หุ้นของกิจการแก่บุคคลอื่นที่มิใช่การให้โดยเสน่หาตามความสัมพันธ์ปกติระหว่างบิดามารดากับบุตรที่บรรลุนิติภาวะ
(ซ)	การมีข้อตกลงระหว่างกันของบุคคลใด  ๆ  เพื่อซื้อขายหุ้นของผู้ประกอบธุรกิจ
ในราคาต่ำโดยไม่มีเหตุอันควร  แต่ไม่รวมถึงการซื้อขายหุ้นระหว่างบิดามารดากับบุตรที่บรรลุนิติภาวะ
(๔)	บุคคลที่มีผู้ให้เงินทุนสำคัญตามข้อ  ๕  (๓)  เดียวกัน
ข้อ	๗[footnoteRef:7]๑	ความในข้อ  ๕  ข้อ  ๕/๑  และข้อ  ๖  มิให้ใช้บังคับกับผู้ถือหุ้นรายใหญ่ที่สำนักงาน  ก.ล.ต.  กำหนด [7: ๑  แก้ไขเพิ่มเติมโดยประกาศสำนักงานคณะกรรมการ  ก.ล.ต.  ที่  สธ.  ๘/๒๕๖๙  เรื่อง  การพิจารณาบุคคลที่เป็นผู้ถือหุ้นรายใหญ่ของผู้ประกอบธุรกิจ  (ฉบับที่  ๒)  ลงวันที่  ๑๑  สิงหาคม  พ.ศ.  ๒๕๖๙  (มีผลใช้บังคับเมื่อวันที่  ๑๖  สิงหาคม  พ.ศ.  ๒๕๖๙)] 

ข้อ	๘	ประกาศนี้ให้ใช้บังคับตั้งแต่วันที่  ๔  มีนาคม  พ.ศ.  ๒๕๖๙  เป็นต้นไป
ประกาศ  ณ  วันที่  ๒๖  กุมภาพันธ์  พ.ศ.  ๒๕๖๙

